POPRAD. Deti z rodín v hmotnej alebo sociálnej núdzi v Poprade dostali špeciálne vianočné balíčky.
Odovzdali im ich v predstihu tento týždeň počas špeciálneho charitatívneho podujatia zástupcovia mesta a Apoštolskej cirkvi.
"Dohromady sme pre deti z celého Popradu pripravili 200 vianočných balíčkov," uviedla hovorkyňa mesta Jarmila Hlaváčová.
Od sladkostí po školské potreby
Balíčky dostalo 140 detí na charitatívnom podujatí a ďalšie putovali za rodinami priamo do ich domovov v jednotlivých mestských častiach.
Popradské deti si v nich pod stromčekom našli okrem tradičných sladkostí aj hygienické potreby, oblečenie, hračky či potreby do školy.
Spoločné charitatívne podujatie samosprávy a Apoštolskej cirkvi na Slovensku sa v Poprade konalo už po 17. raz.
"Pracujeme s rodinami v hmotnej a sociálnej núdzi počas celého roka. Poskytujeme im komplexné poradenstvo, v lete organizujeme pre deti pravidelný bezplatný letný tábor a rodinám poskytujeme aj jednorazové dávky v hmotnej núdzi," dodala vedúca sociálneho odboru na Mestskom úrade v Poprade Petra Zavacká.